*Erre a farizeusok közül néhányan ezt mondták: „Nem Istentől való ez az ember, mert nem tartja meg a szombatot.” Mások így szóltak: „Hogyan tehetne bűnös ember ilyen jeleket?” És meghasonlás támadt köztük.* (Jn 9,16)

Jézus mellett nem lehet közömbösen elmenni. Jelenléte vagy jelen esetben tette állásfoglalásra készteti az embereket. A fenti versben leírtak alapján két tábor alakult ki. Nem jó ember, mert nem tartja a szombatot, jó ember mert egy vak meggyógyult. Akik a szombat mellett kardoskodtak Isten tiszteletére hivatkozva tették. Akkor akik a gyógyulást tartották fontosabbnak, ők nem tisztelték Istent? De igen! Tudva vagy sem, de meglátták a gyógyulásban a Teremtő Istent és azt is, hogy Ura a szombatnak. Jézus, Isten Fia volt a Gyógyító, Aki soha nem tett az Atya nélkül semmit. Ha Ők ezt a döntést hozták, biztos nem keletkezett ellentmondás, mert sem Bennük, sem Közöttük nincs ellentmondás. Csak az emberi hozzáállás, gondolkodásmód számára keletkezett némi feszültség.

A helyzet „egyszerűen” megoldható: gondolkodj úgy, mint Isten. Bár nem ez a természetes, de Őt követve részed lesz benne. Jelenléte átalakítja a gondolkodásmódot is. Keresd Őt, tölts időt Vele és jelenléte megnyilvánul benned, átalakítva a természetest az Ő természet felettijére! *Vadon Gyula*